EESTI ADVOKATUURI JUHATUS

ISTUNGI PROTOKOLL

8. jaanuar 2019. a nr 1

Tallinn

Kahtlustatava määratud kaitsjaga kohtumise takistamine

Advokaat võttis RIS-s vastu tellimuse kriminaalasjas, kus ülekuulamine pidi toimuma kell 13.30. Sama päeva hommikul ütles uurija, et kahtlustatav ei soovi kaitsjat ülekuulamisele. Advokaat selgitas, et advokaat peab tuvastama kaitsjast loobumise vabatahtlikkuse ja lubamatu on selle tuvastamine menetleja poolt. Menetlejaga lepiti kokku, et kahtlustatav ja advokaat siiski kohtuvad, et välja selgitada kaitsjast loobumise tahe. Kui advokaat läks kahtlustatavaga kohtuma, siis selgus, et ülekuulamise aeg oli varasemaks muudetud ja advokaati ülekuulamise juurde ei lubatud. Advokaat rõhutab, et ta oli eraldi juhtinud uurija tähelepanu, et uurijal kui menetlejal puudub pädevus tuvastada kellegi loobumist õigusest kaitsja abile, kui talle on advokatuuri poolt juba kaitsja määratud. Kaitsealune selgitas hiljem advokaadile, et uurija soovitas kaitsjat ülekuulamise juurde mitte kutsuda ja kaitsealune nõustus sellega. Täielikult kaitsealune kaitsjast loobuda ei soovinud. Advokaadile jäi mulje, et kaitsjast loobumine oli uurija suunamise abil tehtud otsus. Uurija selgitas advokaadile, et nad ei saa sundida inimest, kui ta ei soovi kaitsjat ja see ongi tavapärane praktika.

Juhatus peab vajalikuks pöörduda antud küsimuses Politsei- ja Piirivalveameti poole ja juhtida tähelepanu asjaolule, et lubamatu on takistada kahtlustatava kohtumist määratud kaitsjaga ning määratud kaitsja osavõttu menetlustoimingust. Olukorras, kus kahtlustatav otsustab loobuda määratud kaitsjast, peab võimaldama kaitsja ja kaitsealuse kohtumist, et kaitsja saaks veenduda loobumise vabatahtlikkuses ja selgitada selle võimalikke tagajärgi. Kui uurija soovitab kaitsealusel kaitsjast loobuda ja viib menetlustoimingu teadlikult läbi enne, kui kaitsja jõuab kaitsealusega loobumist arutada, siis see rikub isiku kaitseõigust. KrMS § 47 lõike 1 punkti 6 kohaselt on kaitsjal õigus osaleda kohtueelses menetluses kaitsealuse osavõtul tehtavates uurimistoimingutes õigusega esitada menetleja kaudu küsimusi. Sama paragrahvi esimese lõike punkti 8 kohaselt on kaitsjal õigus kohtuda kaitsealusega kõrvaliste isikute juuresolekuta, ilma et kohtumiste arv ja kestus oleks piiratud, kui KrMS ei ole sätestatud teisiti.

Arvestades, et isiku kaitseõiguse rikkumine toimus menetleja sihiliku käitumise tulemusena, palub juhatus Politsei- ja Piirivalveameti peadirektoril PPVS § 91 lg 2 p 2 alusel algatada menetleja suhtes distsiplinaarmenetluse.

Juhatus

O T S U S T A S:

Pöörduda antud küsimuses Politsei- ja Piirivalveameti poole.